Martin Henriksen (DF), 2008-12-11:
Dansk Folkeparti bliver tit beskyldt for at fokusere for meget på det faglige, underforstået de meget boglige fag som f.eks. dansk og matematik.
Vi skal også tit høre for, at vi fokuserer for meget på de kulturbærende fag som eksempelvis historie og kristendomskundskab.
Men fokus på faglighed og fortrolighed med dansk kultur og historie udelukker på ingen måde kreative og praktiske fag, tværtimod.
Musik er således oplagt til at gøre eleverne fortrolige med dansk kultur og historie, blot for at nævne et eksempel.
Børn, der ikke er stærke bogligt, kan have kreative og praktiske kompetencer, som hjælper dem til at klare sig på andre områder.
De kreative og praktiske fag kan styrke den enkelte elevs selvtillid og dermed give en lettere tilgang til de boglige fag.
Det er også Dansk Folkepartis opfattelse, at især børn, der dyrker musik, ofte er fagligt stærke børn.
Kreativitet er vigtig i den verden, som vi har nu, og har vel et eller andet sted altid været vigtig for at skabe udvikling og fremdrift.
Den boglige og faglige satsning udelukker ikke, at der satses kreativt, og omvendt.
Det er i sig selv en væsentlig grund til at satse på de kreative og praktiske fag i folkeskolen.
Levende Musik i Skolen, LMS, har fået midler på finansloven på Dansk Folkepartis initiativ.
Det var, fordi Kunstrådet gik ind og sagde, at man ville skære beløbet væk.
Vi syntes, at det var en skam, og vi syntes, man i stedet for at nedprioritere den opgave, godt kunne opprioritere den opgave, og det kom vi selvfølgelig også igennem med i forbindelse med finansloven, og det er vi selvfølgelig glade for.
I forbindelse med Levende Musik i Skolen kan børn stifte bekendtskab med de professionelle musikere i skoletiden og eksempelvis opleve nye instrumenter og på den måde få interesse for også efter skoletid at melde sig til musikskoler og få en aktiv fritidsinteresse.
Vi håber i hvert fald, at det kan have den effekt.
Dansk Folkeparti mener også, at der skal satses på at rekruttere fagligt kvalificeret personale til de kreative og praktiske fag.
Vi skal ændre status på disse fag.
Det er også værd at bemærke, at børn med psykiske problemer ofte har stor glæde af at tegne og male som en del af bearbejdelsen af eksempelvis sorg.
Der er altså en masse gode grunde til at styrke både de praktiske og kreative fag i folkeskolen.
Der har ikke været den store fokus på fagene i den seneste tid.
Fagene har bestemt ikke været glemt og vil heller ikke blive det, men debatten og hele det politiske klima har været koncentreret om at sikre et generelt fagligt løft til folkeskolen.
Det fokus skal fastholdes, for der er stadig lang vej endnu, selv om der - og heldigvis for det - er begyndt at komme internationale undersøgelser, der faktisk viser, at i nogle af de fag, hvor vi har haft et fagligt fokus, kan man se, at danske elever faktisk begynder at rykke sig fremad.
Men sideløbende med, at vi har det faglige fokus på de boglige fag, kan og skal vi naturligvis også have fokus på alt mulig andet, og derfor takker jeg på Dansk Folkepartis vegne partierne for at rejse debatten i dag i Folketinget. Så har der været noget både fra regeringens side og fra Socialdemokraternes side og andres side om håndværksfagene på den ene side og musik på den anden, som jeg tror de fleste af os er enige om skal have gode kår, og så er der en diskussion om håndværksfagene, som er billedkunst, sløjd og håndarbejde.
Der synes vi, at der er noget, der tegner til at gå i den forkerte retning.
Sløjd bør efter Dansk Folkepartis opfattelse styrkes, så de elever, der er mere praktisk end bogligt anlagt, også føler, at der er taget hånd om dem.
Men Dansk Folkeparti ser også gerne forsøg og andet, der generelt kan sætte mere fokus på praktisk anlagte elever.
Jeg skal dog understrege, at de tanker, som repræsentanter fra regeringspartierne, ministeren og også fra Socialdemokraterne og andre partier, Socialistisk Folkeparti og Det Radikale Venstre, bakker op om i dag, og de tanker, de har været ude med om, at de ønsker at nedlægge sløjd og en række andre fag med henblik på at lægge dem sammen, ikke har været diskuteret i folkeskoleforligskredsen.
Men når det kommer op, vil Dansk Folkeparti arbejde imod en svækkelse af sløjd, håndarbejde og billedkunst. Vi kan naturligvis diskutere forsøgsordninger, og ministeren har også kompetence til at iværksætte forsøgsordninger på egen hånd.
Men før man sådan nationalt i alle folkeskoler siger, at de her fag nu skal nedlægges og lægges sammen, hvilket vi som sagt er kritiske over for, skal man i hvert fald have en forsøgsordning og se, hvordan det virker.
Jeg synes også, at det ville være fint, at man lavede forsøgsordninger, hvor det kunne være, at man havde billedkunst typisk på de tidligste klassetrin i folkeskolen et stykke tid.
Så kunne det være, at tiden for billedkunst kunne overgå til sløjd, så man måske havde mere sløjd, end man har mulighed for at få i dag, og det kunne også godt være, at det skulle gå den anden vej.
Sådan nogle forsøg synes jeg også godt at man kunne lukke op med.
Så vi kan selvfølgelig diskutere forsøgsordninger, men det vil være for vidtgående her og nu at sige, at vi bare laver en lovændring og nedlægger de fag og slår dem sammen.
Så jeg synes, at de tanker må stå for regeringens, Socialdemokraternes, Socialistisk Folkepartis og Det Radikale Venstres egen regning.
Og jeg synes også, at man måske kunne gøre noget ved at tænke det ind i nogle forsøgsordninger i folkeskolen, også i forlængelse af de erhvervsklasser, der rent faktisk er vedtaget.
Så vil jeg oplæse følgende:
Forslag til vedtagelse »Folketinget konstaterer, at de praktiske og kreative fag i folkeskolen er vigtige - ikke kun fordi fagene kan give eleverne væsentlig færdigheder, men også fordi fagene bidrager til elevernes almindelige dannelse.
Eksempelvis skal musikfaget styrke elevernes fortrolighed med den danske sangskat.
Folketinget ser positivt på forsøg med udstrækning af undervisningsforløbene i de praktiske og kreative fag samt forsøg med udtalelser og afsluttende prøver med henblik på at styrke fokus på fagene.
Folketinget bemærker, at Levende Musik i Skolen har fået midler på finansloven for 2009.
Eleverne kan stifte bekendtskab med professionelle musikere i skoletiden og f.eks. opleve nye instrumenter.
Folketinget ønsker at understøtte elevernes praktiske kundskaber og færdigheder.